Anne Baastrup (SF), 2001-03-22:
Det har været en helt, helt anden type af behandling af de her beslutningsforslag i denne omgang i forhold til sidst.
Der er i de forskellige partier en langt større alvor omkring problemstillingen, end vi har oplevet tidligere.
Det er selvfølgelig glædeligt, at Folketingets partier på denne måde har fået øjnene op for en problemstilling.
Det er glædeligt, at justitsministeren så klart har sagt, at politiet skal prioritere denne arbejdsopgave.
Og det er også glædeligt, at indenrigsministeren bruger så megen tid på at fortælle om alle de muligheder, der er, for at få en eller anden form for midlertidigt eller lidt længerevarende visum eller opholdstilladelse, hvis det er, at man skal vidne i sager af denne karakter.
Og så til specielt indenrigsministeren: Det er selvfølgelig også beskæmmende, at man i dagens Information kan læse, at indenrigsministeren har den opfattelse, at hvis det er sådan, at man hjælper de her kvinder med at komme til at vidne for domstolene, så betyder det bare, at der bliver mere salg af kvinder, at flere udenlandske kvinder bliver udnyttet til prostitution.
Det er en måde at tænke på, som vi ikke har været inde på her i salen, og jeg synes heller ikke, at det er en måde at forholde sig til det her problem på, som jeg i øvrigt heller ikke har hørt at andre partier har taget fat i.
Det er mit indtryk, at partierne som sådan her i salen ser med stor alvor på det og rent faktisk ønsker at få opklaret den her type af forbrydelser og få rehabiliteret, hjulpet kvinderne.
Jeg har i forløbet kommenteret de fleste af indlæggene bortset fra hr. Søren Søndergaards.
Jeg har fuld forståelse
for, at hr. Søren Søndergaard mener, at man ikke behøver at ændre på principperne eller reglerne for meddelelseshemmeligheden, fordi der som regel er en eller anden form for kriminalitet forbundet med det.
Sådan som jeg har læst især politimesteren i Vardes udmeldinger om det, har jeg forstået, at det i virkeligheden var tilfældigt, at han snublede over en større organisering
af trafficking i en sag, der vedrørte narko.
Så på den måde har hr. Søren Søndergaard ret.
Omvendt kunne man jo forestille sig, at hvis man via rufferi, via et bordel eller andet kunne anvende bruddet på meddelelseshemmeligheden, kunne man måske derigennem komme i gang med at få afdækket en større type af organiseret kriminalitet.
Men det må vi snakke om hen ad vejen.
Det, jeg i hvert fald kunne forestille mig, var, at vi fulgte op på fru Sandy Brincks forslag om, at vi lavede en beretning, der dækkede samtlige forslag, og at vi også på den baggrund fik rekvireret oplysninger fra Italien, fra Belgien, fra Holland, fra USA, og hvor vi i øvrigt er bekendt med, at man arbejder aktivt og seriøst på det her område.
Derudover skal vi naturligvis også have afklaret, hvad det rent faktisk er, kommunerne konkret tilbyder udenlandske prostituerede.
Min viden på området er, at der ikke er en aktiv støtte til udenlandske importerede prostituerede.
Der er forskellige typer af undersøgelser.
Der er telefonlinjer m.v., men det opsøgende arbejde, hvor folk kan tale lettisk, estisk eller det sprog, den pågældende importerede kvinde nu taler, har jeg i hvert fald ikke hørt om eksisterer.
Og der tror jeg at der et behov for at sætte ind med en særlig indsats.